Rijeka, 11. prosinca 2019.g.

**NAJAVA DOGAĐANJA I POZIV ZA MEDIJE**

**DVODNEVNE RADIONICE ZA DJECU U SKLOPU DNEVNOG BORAVKA U SUSJEDSTVA FUŽINE**

**U susjedstvu Fužine**, jednom od **27 susjedstava Europske prijestolnice kulture** u sklopu programa *Dnevnog boravka*, **u četvrtak, 12. prosinca 2019.g. u 18 sati** te u **petak, 13. prosinca 2019.g. u 16 sati** u **Čitaonici Franjo Rački** (Vrata 31, Fužine) održat će se **Radionice za djecu**.

Radionice vode **predstavnici Akademije primijenjenih umjetnosti sveučilišta u Beču - Katedre umjetnosti i znanosti** koji u Fužinama u sklopu EPK projekta rade na modelu razvoja i podrške alternativnih programa edukacije za djecu i odrasle.

**Prvoga dana**, u četvrtak, studenti Akademije primijenjenih umjetnosti sveučilišta u Beču održat će **radionicu izrade fanzina, pomoću crteža, fotografija, printanog materijala, kolaža i teksta**.

**Drugog dana**, u petak, studenti će zajedno s djecom **istražiti životinje, biljke, gljive, predmete, tradiciju, ljude, legende i mitove Fužina te će različitim likovnim tehnikama izmisliti lokalna čudovišta, duhove i stvorenja iz Fužina, stvarajući vlastite priče**.

**Radionica je namijenjena djeci svih dobi**, uz obveznu roditeljsku pratnju za manju djecu. **Prijave na radionice nisu potrebne**, a djeca sa sobom trebaju ponijeti škare, ljepilo te sve što će im biti potrebno za crtanje i izradu kolaža (poput fotografija, časopisa koji se mogu izrezati ili predmeta koje žele skenirati).

***Dnevni boravak*** mjesto je **susreta i druženja** u svakom od 27 susjedstava Rijeke 2020 – Europske prijestolnice kulture, kojim se potiče **stvaranje ugodne atmosfere u svakom pojedinom susjedstvu, u prostorima u kojima se i domaći i gosti osjećaju kao kod svoje kuće**. *Dnevni boravci* 27 susjedstava smišljeni su kao svojevrsni **nasljednici lokalnih čitaonica, knjižnica i domova kulture, koji su bili centri okupljanja i druženja, razmjene znanja te općenito kulturnog i umjetničkog života zajednice**. Svaki od lokaliteta *Dnevnih boravaka* u svih 27 susjedstava ujedno je i **središnje mjesto informiranja o samom susjedstvu, zajednici i mogućnostima uključivanja u rad, volontiranja i/ili sudjelovanja u aktivnostima programa susjedstava**.

*Programski pravac 27 susjedstava Europske prijestolnice kulture okuplja susjedstva diljem Primorsko-goranske županije i svako od njih povezuje s jednim susjedstvom iz jedne od 27 zemalja članica Europske unije, u suradnjama i razmjenama iskustava, običaja i svakodnevice. Time razvija dobre međuljudske odnose i stvara atmosferu uživanja u različitosti. Povezivanja i neformalne mreže suradnji zalog su budućih aktivnosti u području kulture koje će se nastaviti i nakon 2020. 27 susjedstava spaja ljude otoka, obale, zaleđa, gorja te samoga grada Rijeke. To su: Lovran, Opatija, Matulji, Kastav, Pehlin, Drenova, Škurinje, Turnić i Mlaka, Kampus na Trsatu, Jelenje, Čavle, Praputnjak, Kostrena, Crikvenica, Novi Vinodolski, otok Rab, otok Unije, grad Cres, grad Krk, Malinska, Vrbnik, Gomirje, Mrkopalj, Fužine, Delnice, Brod na Kupi i Gornji Kuti.*

Unaprijed zahvaljujem na objavi najave i dolasku.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42